Mosie teen Matlosana-burgemeester slaagMaetu Kgaile. Foto: Facebook Maetu Kgaile, uitvoerende burgemeester van Matlosana in Noordwes, is Donderdag tydens ŉ mosie van wantroue van haar pligte onthef. Michal Groenewald, VF Plus-raadslid in die Matlosana- plaaslike munisipaliteit, het gesê die party is bekommerd dat die administratiewe bestuur van die Matlosana- plaaslike munisipaliteit (wat Hartbeesfontein, Klerksdorp, Orkney en Stilfontein insluit) op onregmatige wyse polities betrokke is by prosesse van die munisipaliteit om die uitkoms van raadsbesluite te beïnvloed. “Dié vermoede word versterk deurdat die hele administratiewe bestuur afwesig was tydens ŉ spesiale raadsvergadering vandag waar ŉ mosie van wantroue teen die burgemeester, Maetu Kgaile, gedien het. Die mosie is met die ondersteuning van die VF Plus aanvaar met ŉ volstrekte meerderheid van die raad,” het Groenewald gesê. Groenewald het gesê die VF Plus ag die administratiewe bestuur se afwesigheid as onwettig en sal klagte indien ooreenkomstig die Stelselwet, wat enige poging van inmenging deur amptenary verbied. “Matlosana se administratiewe bestuurslede het deur hul afwesigheid gewys hulle kan nie hul funksies sonder politieke agendas en inmenging verrig nie,” het Groenewald gesê.